കോണ്ഗ്രസ് മുങ്ങുന്ന കപ്പലാണ്, അതിന് ഭാവിയില്ല കനയ്യ കുമാറിന്റെ കോണ്ഗ്രസ് പ്രവേശനത്തെ പരിഹസിച്ച് ശിവാനന്ദ് തിവാരി പട്ന: കനയ്യ കുമാറിന്റെ കോണ്ഗ്രസ് പ്രവേശനത്തെ പരിഹസിച്ച് ബീഹാറിലെ പ്രധാന പ്രതിപക്ഷ പാര്ട്ടിയായ ആര് ജെ ഡി വക്താവ് ശിവാനന്ദ് തിവാരി. നവജ്യോത് സിംഗ് സിദ്ദുവിനെ പോലെ കനയ്യ കുമാറും കോണ്ഗ്രസിന് ബാധ്യതയാകുമെന്ന് അദ്ദേഹം പറഞ്ഞു. മുങ്ങിക്കൊണ്ടിരിക്കുന്ന കപ്പല് എന്ന് വിളിച്ച് കോണ്ഗ്രസിനെ പരിഹസിക്കുകയും കനയ്യ ചേരുന്നത് പാര്ട്ടിക്ക് ഒരു മാറ്റവും ഉണ്ടാക്കില്ലെന്നും അദ്ദേഹം പറഞ്ഞു. കനയ്യ കുമാറിന്റെ വീക്ഷണങ്ങള് പാര്ട്ടിയില് ഒരു വ്യത്യാസവും ഉണ്ടാക്കില്ല. അദ്ദേഹത്തിന് പാര്ട്ടിയെ രക്ഷിക്കാന് കഴിയില്ല. കോണ്ഗ്രസ് മുങ്ങുന്ന കപ്പലാണ്, അതിന് ഭാവിയില്ല, ആര്ജെഡി നേതാവ് മാധ്യമപ്രവര്ത്തകരോട് പറഞ്ഞു. തേജസ്വി യാദവിന്റെ നേതൃത്വത്തിലുള്ള പാര്ട്ടിയുമായി ആലോചിക്കാതെയാണ് കുമാറിനെ കോണ്ഗ്രസില് ചേര്ത്തത് എന്നതില് പാര്ട്ടിക്ക് അതൃപ്തിയുണ്ടെന്ന് ആര്ജെഡി വൃത്തങ്ങള് പറഞ്ഞു. അതേസമയം കനയ്യയുടെ പേരിലും കോണ്ഗ്രസില് കടുത്ത അസംതൃപ്തി തുടരുകയാണ്. കോണ്ഗ്രസില് അംഗത്വമെടുത്ത കനയ്യ കുമാറിന്റെ പദവിയുമായി ബന്ധപ്പെട്ട് പാര്ട്ടിക്കുള്ളില് അനിശ്ചിതത്വം തുടരുകയാണ്. സിപിഐ വിട്ടുവന്ന നേതാവിനെ ദേശീയ വക്താവാക്കാന് കോണ്ഗ്രസ് പാര്ട്ടി ആഗ്രഹിക്കുമ്ബോള് കനയ്യ ആവശ്യപ്പെടുന്നത് ബീഹാറിന്റെ ചുമതലയാണ്. ബീഹാര് പിസിസി അധ്യക്ഷന്ോ വര്ക്കിംഗ് പ്രസിഡന്റോ ആയി തന്നെ നിയോഗിക്കണം എന്നാണ് കനയ്യ കുമാര് ആവശ്യപ്പെടുന്നത്. അതിനിടെ കോണ്ഗ്രസിനുള്ളില് കലാപക്കൊടി ഉയര്ത്തി മുതിര്ന്ന നേതാക്കളും രംഗത്തെത്തി. ബിജെപിയുടെ എതിര്പ്പ് നേരിടുന്ന കനയ്യയെ ദേശീയ വക്താവാക്കുന്നതില് കോണ്ഗ്രസിലെ ചില മുതിര്ന്ന നേതാക്കള് കനത്ത എതിര്പ്പ് പ്രകടിപ്പിച്ചു. ഉടന് വരാനിരിക്കുന്ന യുപി തെരഞ്ഞെടുപ്പില് കനയ്യ വലിയൊരു തിരിച്ചടി ആകുമെന്നും നേതാക്കള് ചൂണ്ടിക്കാട്ടി. കനയ്യയെ രാജ്യം മുഴുവന് പ്രചാരണത്തിന് ഉപയോഗിക്കണമെന്ന് കോണ്ഗ്രസ് നേതൃത്വം കണക്ക് കൂട്ടുമ്ബോള് ബീഹാര് പിസിസി വര്ക്കിംഗ് പ്രസിഡന്റ് സ്ഥാനമാണ് കനയ്യ ആവശ്യപ്പെടുന്നത്. ബീഹാറില് കേന്ദ്രീകരിച്ച പ്രവര്ത്തിക്കണം എന്നതാണ് കനയ്യ മുന്നോട്ട് വെച്ചത്. ഇതില് സംസ്ഥാന കോണ്ഗ്രസ് നേതാക്കള് എതിര്പ്പുമായി മുന്നോട്ട് വന്നു. അതെ സമയം കോണ്ഗ്രസ് നേതൃത്വത്തിനെതിരെ ശക്തമായ വിമര്ശനവുമായി മുതിര്ന്ന നേതാവ് കപില് സിബല് രംഗത്തെത്തി. കോണ്ഗ്രസ് നാഥനില്ലാക്കളരിയായി. പാര്ട്ടിക്ക് ഇപ്പോള് ഒരു അധ്യക്ഷനില്ല. ആരാണ് തീരുമാനമെടുക്കുന്നതെന്ന് അറിയില്ല. വിശ്വസ്തരെന്ന് കരുതുന്നവര് പാര്ട്ടിവിട്ട് പോകുകയാണെന്ന് കപില് സിബല് വാര്ത്ത സമ്മേളനത്തില് പറഞ്ഞു. സംഘടനാതെരഞ്ഞെടുപ്പ് ആവശ്യപ്പെട്ടിട്ട് ഇതുവരെ നടത്തിയിട്ടില്ല. ശത്രുക്കളായി കണ്ടവര് ഇപ്പോഴും പാര്ട്ടിയിലുണ്ടെന്നും കപില് സിബല് പറഞ്ഞു. സംസ്ഥാന അധ്യക്ഷന്മാരെ ഹൈക്കമാന്ഡ് തീരുമാനിക്കുന്നത് ശരിയല്ല. വി എം സുധീരന്റെ രാജി അടക്കം ചൂണ്ടിക്കാട്ടിയാണ് കപില് സിബലിന്റെ വിമര്ശനം. മഹത്തായ ചരിത്രമുള്ള ഒരു പാര്ട്ടിയുടെ ഭാഗമാണ് ഞാന്. ഇപ്പോഴത്തെ അവസ്ഥ കണ്ടുകൊണ്ടിരിക്കാന് മാത്രം സാധിക്കുന്നതല്ല കപില് സിബല് പറഞ്ഞു. പാര്ട്ടി ഈ നിലയിലെത്തിയതില് ദുഃഖിതനാണ്. രാജ്യം വെല്ലുവിളി നേരിടുമ്ബോള് പാര്ട്ടി ഈ സ്ഥിതിയിലെത്തിയത് എന്തുകൊണ്ടാണ്. പാര്ട്ടി വിട്ട് ഓരോരുത്തരായി പോകുന്നു. വിഎം സുധീരന് പാര്ട്ടി പദവികള് രാജിവച്ചു. എന്തു കൊണ്ട് ഈ സ്ഥിതിയെന്ന് അറിയില്ല. അടിയന്തര പ്രവര്ത്തകസമിതി ചേരണം. പാര്ട്ടിക്ക് കുറെ നാളായി പ്രസിഡന്റില്ല. കോണ്ഗ്രസ് വിട്ടവരെ തിരിച്ചു കൊണ്ടുവരണം. തുറന്ന ചര്ച്ച പാര്ട്ടിയില് വേണമെന്നും കപില് സിബല് പറഞ്ഞു. കഴിഞ്ഞ വര്ഷം പാര്ട്ടിയില് പുതിയ നേതൃത്വം വേണമെന്ന് ആവശ്യപ്പെട്ട് സിബല് അടക്കമുള്ള ജി23 നേതാക്കള് ഇടക്കാല പ്രസിഡന്റ് സോണിയാഗാന്ധിക്ക് കത്തെഴുതിയിരുന്നു. ഇവരുടെയടക്കം അഭിപ്രായമാണ് വാര്ത്താസമ്മേളനം വിളിച്ച് താന് പങ്കുവെക്കുന്നതെന്നും കപില് സിബല് പറഞ്ഞു. അതിനിടെ, പഞ്ചാബില് കോണ്ഗ്രസ് കടുത്ത പ്രതിസന്ധി നേരിടുകയാണ്. മുഖ്യമന്ത്രിയായിരുന്ന ക്യാപ്റ്റന് അമരീന്ദര് സിങ്ങും പിസിസി പ്രസിഡന്റ് നവ്ജ്യോത് സിങ് സിദ്ദുവും തമ്മിലുള്ള തര്ക്കം ഇരുവരുടെയും രാജിയിലാണ് അവസാനിച്ചത്. തുടര്ന്ന് പാര്ട്ടി കേന്ദ്ര നേതൃത്വത്തിനെതിരെ അമരീന്ദര് സിങ് പരസ്യമായി രംഗത്തെത്തി. അടുത്ത വര്ഷമാണ് പഞ്ചാബില് നിയമസഭ തെരഞ്ഞെടുപ്പ് നടക്കുന്നത്. അമരീന്ദര് സിങ്ങിന്റെ രാജിക്ക് പിന്നാലെ പിസിസി അധ്യക്ഷ സ്ഥാനം സിദ്ദുവും രാജിവെച്ചു. തന്റെ താല്പര്യങ്ങള് മന്ത്രിസഭയില് നടക്കാത്തതിനെ തുടര്ന്നാണ് സിദ്ദു രാജിവെച്ചതെന്നും അഭ്യൂഹമുയര്ന്നു. Tags